Ministru kabineta noteikumu projekta

**“Grozījumi Ministru kabineta 2015. gada 22. decembra noteikumos Nr. 755 “Noteikumi par iedzīvotāju nodrošināšanu ar pirmās nepieciešamības rūpniecības precēm valsts apdraudējuma gadījumā””**

sākotnējās ietekmes novērtējuma ziņojums (anotācija)

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta “Grozījumi Ministru kabineta 2015. gada 22. decembra noteikumos Nr.755 “Noteikumi par iedzīvotāju nodrošināšanu ar pirmās nepieciešamības rūpniecības precēm valsts apdraudējuma gadījumā”” (turpmāk – noteikumu projekts) mērķis ir precizēt spēkā esošo tiesisko regulējumu, lai nodrošinātu iedzīvotājus ar pirmās nepieciešamības rūpniecības precēm (turpmāk – pirmās nepieciešamības preces) valsts apdraudējuma gadījumā.Noteikumu projekts saskaņā ar Oficiālo publikāciju un tiesiskās informācijas likuma 7. panta otro daļu stājas spēkā nākamajā dienā pēc tā izsludināšanas oficiālajā izdevumā “Latvijas Vēstnesis”. |

|  |
| --- |
| I. Tiesību akta projekta izstrādes nepieciešamība |
| 1. | Pamatojums | Ministru kabineta 2018. gada 30. oktobra sēdes protokollēmuma Nr. 50 52.§ “Informatīvais ziņojums “Par mācību KRISTAPS 2018 secinājumiem” (TA-2170-DV) 5. punkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Atbilstoši Mobilizācijas likuma 9. panta 61.punktā dotajam deleģējumam ir izdoti Ministru kabineta 2015. gada 22. decembra noteikumi Nr.755 “Noteikumi par iedzīvotāju nodrošināšanu ar pirmās nepieciešamības rūpniecības precēm valsts apdraudējuma gadījumā” (turpmāk – noteikumi) iedzīvotāju normētas apgādes ar pirmās nepieciešamības precēm nodrošināšanai valsts apdraudējuma gadījumā, ja ārkārtējās situācijas un izņēmuma stāvokļa gadījumā ir izsludināta mobilizācija saskaņā ar Nacionālās drošības likuma 22. pantā noteikto.Grozījumi noteikumos ir izstrādāti, lai precizētu noteikumos norādīto pirmās nepieciešamības preču sarakstu. Pārskatot pirmās nepieciešamības preču sarakstu (Pielikums Nr.1), ir secināts, ka preču dalījums ir pārāk plašs, detalizēts un nelietderīgi sadalīts pa vecuma grupām, tādēļ ir sagatavots jauns saraksts, kurā norādītas tikai tās pirmās nepieciešamības preces, lai nodrošinātu minimālās higiēnas prasības un kuru krājumi, ieilgstot krīzes situācijai vai valsts apdraudējumam, civiliedzīvotājiem varētu izbeigties un tos būtu nepieciešams atjaunot reizi mēnesī, piemēram, ziepes, tualetes papīrs, mitrās salvetes, sveces, utt. Savukārt, nodrošinājumā ar pirmās nepieciešamības rūpniecības precēm, kuras ir izmantojamas vairākkārt un ilgtermiņā, kā piemēram, sega, virsdrēbes, apakšveļa, zeķes, apavi, krūze, šķīvis, galda piederumi, radio ar bateriju, utt., būtu jāpielieto Skandināvu valstu un Igaunijas pieeja, kas ar informatīva materiāla (bukleta) palīdzību iesaka katrai mājsaimniecībai nodrošināties ar attiecīgiem produktiem un precēm, ja pēkšņi drošības situāciju valstī destabilizētu terorakti, kiberuzbrukumi, dabas kataklizmas vai karš. Ekonomikas ministrija uzskata, ka šāda pieeja atbilst Aizsardzības ministrijas izstrādātajai Visaptverošas valsts aizsardzības sistēmai, kas balstās uz visu valsts iedzīvotāju plašu iesaisti valsts aizsardzības spēju uzturēšanā. Papildināts, ka preču piegādātājs ir ne tikai komersants ar kuru ir noslēgts atlikto piegāžu līgums, bet arī komersanti, kuriem izsniegti mobilizācijas pieprasījumi. Krīzes situācijās, lai komersanti pārorientētu savu ražošanu, nodrošinātu tos ar attiecīgo aprīkojumu un izejvielām un garantētu komersantam, ka tiks iegādāts attiecīgs daudzums preču, nepieciešams pielietot mobilizācijas pieprasījumu, tādējādi valsts garantēti iegūtu nepieciešamo produktu nepieciešamā daudzumā, bet komersants saņemtu atlīdzību par produkta saražošanu.  |
| 3. | Projekta izstrādē iesaistītās institūcijas un publiskas personas kapitālsabiedrības | Nav. |
| 4. | Cita informācija | Pirmās nepieciešamības rūpniecības preču iegāde tiek organizēta ar atliktajām piegādēm. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību****un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts attiecas uz:* Vides aizsardzības un reģionālās attīstības ministriju, Latvijas Republikas pilsētas pašvaldībām un novada pašvaldībām;
* Pirmās nepieciešamības preču ražotājiem un piegādātājiem;
* Valsts apdraudējuma gadījumā cietušajiem iedzīvotājiem.
 |
| 2. | Tiesiskā regulējuma ietekme uz tautsaimniecību un administratīvo slogu | Ietekme nav nosakāma, jo tā atkarīga no valsts apdraudējuma veida un ilguma. |
| 3. | Administratīvo izmaksu monetārs novērtējums | Projekts šo jomu neskar.  |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| VI. Sabiedrības līdzdalība un komunikācijas aktivitātes |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība MK Noteikumu projekta izstrādē tiek īstenota atbilstoši Ministru kabineta 2009. gada 25. augusta noteikumiem Nr. 970 “Sabiedrības līdzdalības kārtība attīstības plānošanas procesā” 7.4. 1 apakšpunktā, proti, sabiedrības pārstāvjiem tiek dota iespēja rakstiski sniegt viedokli par noteikumu projektu tā izstrādes stadijā. |
| 2. | Sabiedrības līdzdalība projekta izstrādē | Ekonomikas ministrijas mājas lapā (04.12.2020 – 18.12.2020): <https://em.gov.lv/lv/Ministrija/sabiedribas_lidzdaliba/diskusiju_dokumenti/> un Valts kancelejas mājas lapā:<https://www.mk.gov.lv/lv/content/sabiedribas-lidzdaliba> |
| 3. | Sabiedrības līdzdalības rezultāti | Tika saņemti priekšlikumi no vienas privātpersonas un tie tika ņemti vērā pilnā apmērā. Proti, punkti, kuri attiecās uz atliktajām piegādēm tika papildināti ar mobilizācijas pieprasījumu, jo krīzes situācijās ir iespējams pārorientēt ražošanu. Uzņēmumi, kas ikdienā nenodarbojas ar attiecīgo preču ražošanu (līdz ar to, nevar tikt noslēgts atlikto piegāžu līgums), pēc mobilizācijas pieprasījuma, var pārorientēt savu ražošanu pēc mobilizācijas pieprasījuma saņemšanas (ja tas tehniski un praktiski ir iespējams). Kā arī, mobilizācijas pieprasījumu ir iespējams izsniegt kompānijām, kas nodarbojas ar preču tranzīta pakalpojumiem un kuru noliktavās uz doto brīdi atrodas attiecīgās vajadzības preces, kas ir paredzētas citu valstu tirgiem. Papildināts 5.3. apakšpunkts, lai iepirkuma komisijās varētu piedalīties ne tikai ministriju, bet būtu iespējams piesaistīt arī ministriju padotības iestādes, lai spētu profesionālāk veikt iepirkumu attiecīgajā jomā. |
| 4. | Cita informācija | Nav. |

|  |
| --- |
| VII. Tiesību akta projekta izpildes nodrošināšana un tās ietekme uz institūcijām |
| 1. | Projekta izpildē iesaistītās institūcijas  | Noteikuma projekta izpildi nodrošinās Ekonomikas ministrija sadarbībā ar Latvijas Republikas pilsētu un novada pašvaldībām, piesaistot Vides aizsardzības un reģionālās attīstības ministriju. Pilsonības un migrācijas lietu pārvalde sniegs informāciju par iedzīvotāju skaitu un to sadalījumu pa novadu un pilsētu administratīvajām teritorijām pēc stāvokļa katra gada 1. janvārī. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts tiks izpildīts atbilstoši esošajām pārvaldes funkcijām. |
| 3. | Cita informācija | Nav. |

|  |  |
| --- | --- |
|  |  |
| Ekonomikas ministrs  | J.Vitenbergs |

A.Vlads 67013132

aleksandrs.vlads@em.gov.lv